标题：属玉堂集
属玉堂集
《属玉堂集》，明代著名作家陈子龙诗集之一。《陈子龙年谱·崇祯八年乙亥（1635）》自记：“春，偕暗公读书陆氏之南园，创为时艺，闳肆奇逸，一时靡然向风。间亦有事吟咏……是岁有《属玉堂集》。”据《娄县志》：“南园，在南门外阮家巷，陆都宪树德别业，侍郎彦祯继居之。有梅南草庐、读书楼、濯锦窝诸胜。崇祯间，几社诸子，每就是园宴集焉。”
《属玉堂集》系子龙读书南园时所作。李雯《〈属玉堂集〉序》称：“会卧子有《属玉堂》之编，而余亦有《仿佛楼》之刻，合二帙而观之，可以知两家之优劣矣。”（见《全集》卷首）对陈诗给予高度评价。
《属玉堂集》原刻本今已不存，但其诗见于王昶所辑《全集》诗集部分。计有古乐府《善哉行》等76题，88首；五言古诗《拟古诗十九首》等27题，82首；七言古诗《献马行》等24题，28首；五言律诗《扬州》等21题，47首；七言律诗《润州》等33题，66首；五言排律《天津》等6题，10首；五言绝句《朝来曲》等6题，9首；七言绝句《从军行》等17题，51首。共计210题，381首。
《属玉堂集》七律57首（全）
彭舍人因万年少乞予作催妆诗，戏赠二律   【25岁】
一
碧城云幄夜焚香，七宝台空待晓妆。
为有求凰栽竹馆，可知飞燕宿瑶筐。
银灯细马青珠络，石黛愁蛾白玉堂。
亲摘步摇呼小字，应夸身是紫薇郎。
二
幽露红文遍采兰，大陵怀梦意珊珊。
《六么》曲唱人将近，九子铃言夜未阑。
蜀锦同心缠凤雀，魏钗压鬓卸龙鸾。
朝看谒帝金闺壻，为拭天香玉手寒。
至后 三首   【25岁】
一
至后玄风朔气凝，天街绕娆意谁凭。
东来戍火连三辅，北望寒云满十陵。
倦掷黄金随骏马，时闻绿帻纵苍鹰。
夜深不信悲歌俗，惟有严霜动玉绳。
二
纷纷使者出金闺，高议云台事不齐。
为有黑山侵朔北，皆言白马借安西。
悲凉千载归湖海，简点三年尽鼓鼙。
纵近仙都登未得，代州剧盗上丹梯。
三
蓟门结客意难明，杯酒谁言是庆卿。
裘马五陵新意气，文章七子旧才名。
梦回午夜人如玉，春到江东花满城。
不有故乡烟月好，将予战斗足平生。
待彝仲久不见至   【25岁】
万里寒云接帝都，辞家岂复更踟蹰。
三冬雀鼠黄河曲，独野刀环碧海孤。
文学定应非御史，纵横不谏伐■■。
于今东阁收银钥，挟策何妨且弃繻。
蓟门雪中眺望   二首   【25岁】
一
燕山西望压嵯峨，万堞森寒出塞歌。
日月微茫三紫殿，风烟隐见小黄河。
孤城汉节迷鸿雁，古障■■下橐駞。
应有威仪谁献赋？祈年馆里佩声多。
二
九塞（一作“陌”）飞尘覆井干，平原杳冥势漫漫。
周王雕辇歌《黄竹》，汉将灵旗饵白檀，
虎峪熊罴肥自卧，龙沙雕雁健犹寒。
■天应压燕然石，他日为铭恐未干。
长安杂诗十首   【25岁】
一
谁言百二独秦关？豪侠幽并帝里间。
宫带玉河穿渭水，树回金岭像骊山。
列侯邸第花冬满，丞相车骑火夜还。
最是大家能好武，虎圈熊馆不曾闲。
二
都城旌节似风雷，凤阙峨峨鼍鼓催。
十道青门花下饯，千烽紫塞雪中来。
斗鸡宅使毬场稳，驯象交人蛮邸开。
更报■■离大卤，将军自拟筑轮台。
三
都尉朱缨翦翦风，期门小队猎回中。
晨冲街鼓驰兰薄，夜听流铃直桂宫。
靺鞨掷人囊尚紫，茱萸掩帐火犹红。
不愁珠馆胭脂尽，明日长杨约射熊。
四
少年走马汉宫墙，凄柝疏钟绕夜光。
玉露自寒栽苜蓿，金沟无梦到鸳鸯。
严城时带星河动，长笛新翻殿阁凉。
不敢悲歌《离凤曲》，方传天子在昭阳。
五
东南日出照珠楼，金屋云屏续夜愁。
田窦旧恩犹赐第，许班新宠竞封侯。
横汾昔见威仪事，下杜曾为侠少游。
闻爱吴姬歌《水调》，别宫仍按《小凉州》。
六
琼壶薇帐侍宸游，十部《龟兹》在殿头。
禁苑起山名万岁，复宫新戏号千秋。
明驼宣赐朝元阁，紫燕传封井干楼。
上受后庭齐致语，增成笺奏是谁收？
七
殿迥云春锁夹城，液池鸭绿覆花明。
莺啼芳树金丸落，草绣长堤宝马轻。
贵主楼台邻禁苑，小侯供帐置屯兵。
各夸自有天家乐，不听西清下凤笙。
八
风尘绕绕五都前，豪侠株盘有岁年。
石显上宾居柳市，窦婴别业在蓝田。
两宫肺腑黄金内，四姓交游骏马边。
共请县官为赐第，何妨滥用水衡钱。
九
闲出长楸弄落晖，新丰都市月霏微。
贾胡合浦征珠尽，使者于阗采玉归。
金络香丝仙吏马，银灯画阁舞人衣。
内家旗仗双双去，客散城头乌夜飞。
十
绛纱宫样半丰姿，轻薄经过李赵窥。
平乐官从骏马监，云龙人是斗鸡儿。
自矜南国珠为价，莫遣东风柳外吹。
凭寄相思天上去，皆言故剑属拳姬。
甲戌长安元日   二首 【26岁】
一
钟鼓沈沈满凤城，五云忽动见平明。
奏笺学士宫中女，卤簿将军殿后兵。
万井烟花归北里，九衢日月转西清。
却怜河雒朝正使，尚拥风尘望玉京。（自注：时中州多盗，郡县免觐。）
二
烟涂云路望春斜，故国繁华自忆家。
幽朔旌旗经岁雪，东南士女隔年花。
何人日暖歌青玉？几处风轻翦绛纱。
凭说天都行乐事，总教杨柳付琵琶。
杂感 四首【26岁】
一
端居日夜望风雷，郁郁长云掩不开。
青草自生扬子宅，黄金初谢郭隗台。
豹姿常隐何曾变，龙性能驯正可哀。
闭户厌闻天下事，壮心犹得几徘徊?
二
巫峡湘潭窈窕风，三巴杀气楚云通。
杜弢欲下江陵横，李特深知剑阁雄。
襄国寝园焚掠后，肃皇丰沛甲兵中。
五州万里新开府，肠断西南上战功。
三
吾里萧然减乐方，应刘寂寂已苍凉。
深源奏记人告诮，公叔论交道可伤。
渐觉少年增意气，谁知壮士本飞扬。
欲寻渔猎为真隐，学剑嵩阳辟草堂。
四
朝来新病雾冥冥，万里愁心酒易醒。
天险西陲能跃马，中垣左辅有妖星。
掩书愧读《英雄记》。秉烛惟着《神异经》。
家近五湖春草遍，欲乘风雨独扬舲。
五日 二首   【26岁】 
一
液池漫漫晓风吹，昌歜芙蓉绿满枝。
三殿近臣齐赐扇，六宫侍女尽联丝。
采虫玉树黄娥媚，斗草金铺红药宜。
莫忆长安歌舞地，独携樽酒吊江蓠。
二
吴天五月水悠悠，极目烟云静不收。
拾翠有人卢女艳，弄潮几部阿童游。
珠帘枕簟芙蓉浦，画桨琴筝舴艋舟。
拟向龙楼窥殿脚，可怜江北海西头。
送张子服昆弟从任广陵 二首   【26岁】
一
柔情渺渺木兰舟，楚雨吴云黯末收。
江外蒹葭才子散（一作“供远眺”），淮南杨柳美人（一作“待清”）游。
可成枚叟《观涛赋》？重入萧家文选楼。
颇忆故交愁绝处，应携玉笛自横秋。
二
矫首轻风送晚潮，碧云江水暗迢迢。
三秋玉藕残红粉，十里珠帘弄紫箫。
无问雷塘生旧恨，有人明月为魂消。
忆君今岁看河鼓，知在扬州第几桥。（自注：时近七夕。）
寄上京山郑师    【26岁】
梁岳初回逐转蓬，翻然江汉历西风。
关多虎豹文深法，家旁豺狼战斗功。
楚国大夫瑜瑾暮，长沙才子蕙兰丛。
莫愁秋见朝阳雁，一带衡湘明月中。
送吴骏公太史还朝时有虏警   二首   【26岁】
一
疏帘画舫上幽州，寒雨明霞倚壮游。
贵客燕台增意气，故人吴市失风流。
玉钩虎观清深夜，金管龙池窈窕秋。
若忆江南多胜事，知予浩荡独登楼。
二
蓟门赤羽角声催，击楫吴江匹马来。
天子自临讲武殿，近臣争上望烽台。
十陵王气当秋盛，三辅军容照月哀。
宣室召君前席夜，应夸表饵出群才。
闰秋杂感 八首   【案】崇祯七年闰八月。【26岁】
一
高秋历落大江阴，桂树香寒露满林。
斜月自临吴郡夜，浮云不断并州心。
五湖烟水芙蓉晚，万里川原鸿雁深。
回首星辰思北极，凄风荒草日萧森。
二
梨花三月汉宫墙，走马归来解鹔鹴。
从此冀云常梦绕，却依江树独神伤。
关山候火回南斗，陵墓清笳转夕阳。
慷慨自怜知剑气，欲随秋色到龙荒。
三
北望燕关战气收，胡兵八月更西游。
熊罴自护居庸树，虎豹还窥马邑秋。
骠骑露书迟雁塞，婕妤宣答出龙楼。（自注：时上坐内殿批答，不繇纶扉）
即今颇牧知何在？十载空悬万户侯。
四
汉家关塞自苍然，■■犹思饮马年。
雁过白登风动地，月留青冢草连天。
三秋金鼓西征急，十载烽烟北望偏。
却忆文皇能好武，受降城外■■还。
五
边关摇落早秋风，诸将旌旗匝地红。
句注极天盘代谷，桑干入塞绕云中。
王恢岂诱■■贡，魏尚谁夸郡守功。
堪忆并州楼上月，何人清啸却■戎？
六
■■千帐徙轮台，独保康居竟不回。
城郭■■金印在，河湟■■玉门开。
黄羊尽夺■人牧，白马新从都护来。
闻说凉州初报捷，汉兵直拟过龙堆。
七
在在征轮吏未归，五年逐盗遍旌旗。
中郎摧荡馀飞燕，公子威名假绣衣。
陇蜀几曾清一道，郧襄猜自筑重围。
车书海内堪惆怅，鬼哭荒村烟火稀。
八
宵衣便殿圣躬劳，猛士今谁拥节旄。
循吏新恩登凤阁，中涓何日解龙韬？
淮阴纶饵朝还出，渭北星辰夜自高。
我愿相从访屠钓，长吟《梁父》忆萧曹。
送张冷石太守之任阆中   【26岁】
风烟万里溯兰桡，益部旌旄拥丽谯。
典郡自封炎井炽（一作“斜谷险”），专征常对雪山遥。
晴川群雁秋还集，暝峡啼猿雾未消。
不羡嘉陵春色好，西南形势倚云霄。
九日 二首   【26岁】
一
万壑高秋动早寒，风摇玄景野漫漫。
伤心橘抽千家丽，满眼芙蓉一夜残。
落日自收江海气，荒亭犹旁斗牛看。
可怜阳九飞霜急，尚有孤鸿弄羽翰。
二
萧条落木自然衰，万里清秋鹦鹉杯。
关塞偃烽益置酒，江湖无客不登台。
岂应凤岭真狂士，何处龙山乏霸才。
知尔悲歌难眺望，十年常是在蒿莱。
秋尽杂感忆去岁初渡黄河 二首【26岁】
一
纷纷高木散江湖，秋尽苍茫意转孤。
锦带灯前温翡翠，佩刀霜下挂珊瑚。
几时渔猎浮天畔，十载风云望帝都。
却忆去年方北渡，大河历落舞墙乌。
二
微霜细雨殢江东，尚觉中原气候同。
天外黄河依旧险，樽前《白雪》最能工。
离人夜夜伤秋月，猛士年年想《大风》。
抱膝高吟沧海上，浮云北极几时空？
寄赠东昌徐见舆宪副先君同门生也 【26岁】
三
尚忆趋庭识壮猷，博平重见拥三驺。
地形自镇金堤路（一作“口”），云气遥凌望岳楼。
千骑东方开府日，万樯北道御河秋。
应夸赐履雄风近，明月常思海岱游。
风夜   【26岁】
独拥寒衾意渐平，千声悲动暮魂惊。
可怜飞箨吹灯急，尚有栖鸦弄月明。
画角风霜回大野，玉铃楼阁振严城。
十年江海伤摇落，何得常怀万里情。
闻雁   【26岁】
天高不尽路苍苍，孤雁南飞一断肠。
好与星辰成暮态，还随烟雾向朝阳。
大江息影多洲渚，俭岁何人假稻粱？
塞北秋来方战斗，几行先自到潇湘。
水仙花   【26岁】
小院微香压锦茵，数枝独秀转伤神。
仙家瑶草银河近，侍女冰绡月殿新。
捣玉自侵寒栗栗，弄珠不动水粼粼。
虚怜流盼芝田馆，莫忆陈王赋里人。
孟冬之晦忆去年方于张湾从陆入都   二首   【26岁】
一
回首长征万里空，去年应望五云同。
潞河水压天津树，碣石鸿飞汉苑风。
自许星辰常向北，何堪裘马独归东。
即今倚剑悲歌夜，雪满江关黯澹中。
二
五陵年少出吴钩，尚忆驱车见侠游。
动地骅骝来冀野，搴风鹰隼猎幽州。
玉京春暖多鸣凰，大泽天寒独饭牛。
莫羡短衣随灞浐，雁门太守不封侯。（自注：时见猎者。）
凤凰山望南宋行宫故址   【26岁】
永嘉东幸更南迁，叠驾丹梯紫殿连。
龙凤彩舟临绣岭，芙蓉高阁望平川。
百年王气归炎海，两度金舆恸朔天。
独有斜阳松柏路，子规啼担过晚钟前。
西陵   【26岁】
恨望埋香花影前，同心离别是何年？
兰丛犹系青骢马，石路斜飞紫荚钱。
不向云霞登玉籍，偏乘风雨落金钿。
故将幽恨伤人意，露草寒塘二月天。
湖上闻隔楼弦索   【26岁】
平湖一曲晚峰青，别馆笙歌未肯停。
蜡照鹍弦开绣幔，香吹凤管隔云屏。
月鸣乌鹊争琼树，夜静楼台动玉铃。
疑有伤心人不起，碧窗小语对春星。
西溪有感   【26岁】
应是云林第几家？门前流水接红霞。
碧城暮暮封烟幌，青鸟时时采石华。
曲涧微茫攀树立，空山窈窕倚风斜。
小姑不识横溪路，明月无人出浣纱。
腊日暖甚，过舒章园亭，观诸艳作，并谈游冶 二首   【26岁】
一
淸晕脉脉水粼粼，腊日方园意气新。
岂有冰盘堆绛雪，偏浮玉蕊动香尘。
鸳鸯自病溪云暖，翡翠先巢海树春。
今日剪刀应不冷，吴绫初换画楼人。
二
五陵旧侣重倾城，淑景年年倚恨生。
紫萼不愁寒月影，红笺先赋早春行。
蒯缑虚拟黄金事，班管俱怜白凤情。
已近艳阳留一曲，东风枝上和流莺。
早梅   【26岁】
垂垂不动早春间，尽日青冥发满山。
昨岁相思题朔漠，此诗留恨在江关。（自注：去年在幽州也。）
干戈绕地多愁眼，草木当风且破颜。
念尔淩寒难独立，莫辞冰雪更追攀。
《属玉堂集》七言古诗24首（全）
策勋府行【25岁】
长安日暮尘蔽天，雕墙绣宇东华边。只疑身在云台上，不尔家与椒房连。
胡为非勋复非故，凶阉干纪开旌旗？七年茫茫闭白日，恶名千载随荒烟。
忆昔先皇委神辔，一朝丛借中常侍。宫中阿父自纵横，海内清流日憔悴。
五等重开画戟门，千秋遍视丹书字。一家襁褓尽封侯，三事公卿称下吏。
岂独骄矜窃大弓，已怀叵测窥神器。起第连云横道周，征材楚蜀黄金流。
司空使者董木石，将作大匠来持筹。隙地能包沁水里，高轩直比望云楼。
秦人只识华阳君，汉家不数富平侯。衣冠望尘便先拜，一言叹息缇衣收。
真人龙跃乾坤朗，红霞阊阖排神仗。卓脐已照西京城，莽头更悬沧海上。
弯弓亲自扫欃枪，铸鼎犹思刊魍魉。事成各拟盟山河，事败犹宽戮支党。
此辈至今满天下，朱帘画栋空尘莽。昨朝赐第镇金书，日暮官家易银榜。
策勋之府胡为乎？君王有意平■■。爵以上公赏十万，归来朝请宅一区。
男儿富贵不足道，何时独身取■■？生平切齿乱贼辈，还君甲第归五湖。
白靴校尉行【25岁】
宣武门边尘漠漠，绣毂雕鞍日相索。谁何校尉走复来，矫如饥鹘凌风作。
虎毛盘项豪猪靴，自言曾入金吾幕。逢人不肯道名姓，片纸探来能坐缚。
关东士子思早迁，走马下交百万钱。一朝失策围邸第，贵人尚醉侯家筵。
归来受赏增意气，鸣锣打鼓宫门前。
呜呼男儿致身何自苦？翻令此曹成肺腑。万事瓦裂岂足怜？至今呼吸生风雨。
望下邳作   【25岁】
我今不乐鲁宋间，东望踯躅凋朱颜。眼中高山与大水，古来英雄几人死？
龙腾虎啸势莫当，谁知芒砀云飞扬。君不见项王生长下邳者，黄石却授张子房。
与客登任城太白酒楼歌【25岁】
我来中原凡几日，浩荡纵饮多离夏。眼中狂客竟何限，携我任城城上楼。
平野洸济直，朔风海岱秋。落日满天地，黄河当中流。
齐城十二鲁东门，杳然烟树无时收。离离群鹤叫河汉，欲蹑元气登浮丘。
秦皇汉武意如此，时来海上朝诸侯。招之不肯下，怅望东瀛州。
而我胡为见羽翼，眉宇横分青冥色。古来历落吾辈人，风车云马知何极？
即如此楼楼中人，星辰已没徒凄恻！忆昔全盛开元中，天下词客多雄风。
贺监猖狂绶尚墨，李侯跌宕锦欲红。相从汗漫老宾客，把袖一倾天西东。
济西小伎白玉巵，当筵唱尽丹丘翁。珊瑚欲折瑶罋倒，遂令此楼突兀千秋空。
一自人归鉴湖雨，李犹踯躅巫黔路。青门祖饯事已非，夜郎流谪年垂暮。
无论二公黄土哉，开元天子骊山露。华清宫中生草莱，兴庆池头足烟露。
当年美人人不见，至今惟爱沈香句。海水栽桑去复回，欲寄精灵与词赋。
今我太息城南隅，苍茫四顾胡为乎？弃繻入关应明诏，燕市如渑不敢沽。
且为君王■■■，归来赋诗殿上为欢娱。登斯楼也倾百壶，辞官学道无踟蹰。吁嗟二公皆吾徒！
霜月行 （作于魏郡清渊）三首   【25岁】
一
银湾夜冻无波澜，澄天如玉飞青鸾。霜月漫漫浸空碧，疏星当照江南寒。
我思江南在云端，红文绿绮清夜阑。鸳鸯在枕凤在被，呼之不起生羽翰。
蜡烛啼心半明灭，满庭凉影衣裳单。
为君弹渌水，为君歌路难。促节不成调，一往摧心肝。
清光自逐辽海月，梦中环佩行珊珊。
二
青女吹华飞向天，素娥落影凉风边。冷魂千里翠欲断，玉衣不敢当婵娟。
九关冻绝相思路，琼楼幽素依红绵。吹起凤管寄燕然，三十六簧寒可怜。
啼红一曲云无数，真珠小字成都笺。罗屏遥遥隔江浦，书成再拜焚灯前。
灯已灭，书不传。莫使星河知我意，化将烟海沉娇眠。
三
美人赠我双螭镜，云是明月留清心。寒光一段去时影，可怜化作霜华深。
持镜索影不可见，当霜望月多哀音。红绡满川龙女寤，买之不惜双南金。
温香沉沉若烟雾，裁霜翦月成寒衾。衾寒犹自可，梦寒情不禁。
离鸾别凤万余里，风车云马来相寻。愁魂荒迷更凌乱，使我沉吟常至今。
长安夜归曲【25岁】
星灯遥遥双凤迟，银河金阙烟迷离。铜铸传警宫门下，落日惊鸦两不知。
走马宵寒九尘陌，绿袖红装羽林客。
鸾篦蟾镜晓留人，御沟一夜冰纹白。羲和欲驭鸣天鸡，时钟断续黄姑低。
朱户曈昽满春梦，北驼南象驰东西。
寒夜行兼忆舒章【25岁】
纷纷汉月落长安，长安城中焚麝兰。掩扉假寐复太息，起唱客子衣裳单。
九衢河影穿遥夕，残雪犹衔关塞白。鼓角城头芦叶秋，铜龙门外金吾客。
侯家沉宴重氍毹，紫驼赤鲤来行厨。后帐潜歌《青玉案》，西池夜冻黄金凫。
帝京行乐知无数，谁令寂寞同朝暮？荆卿期客天上来，昭王买骏人间路。
颇思归拥春风眠，十三雁柱秦筝前。李郎才子五湖长，此时独步江东年。
孟津行【25岁】
孟津渡头雪盈尺，洛阳城北风吹石。青巾白马当中流，南向弯弓声啧啧。
小旗大枪飞上天，中原官吏皆无策。洛阳女儿休洗红，野火焚轮满山赤。
昔时山川主盗家，椎牛沽酒迎豪客。传闻渑池已流血，杨仆新关叩方迫。
秦树嵩云惨淡间，河洛千秋帝王宅。
官军勇悍势莫当，十道解围应辟易。莫逐飞蛾徒绕空，归来黄金常满席。
癸酉长安除夕【26岁】
岁月徂矣心内伤，我将击鼓君鼓簧。日月不知落何处，令人引领道路长。
去年此夕旧乡县，红妆绮袖灯前见。梅花彻夜香云开，柳条欲系青丝缠。
曾随侠少凤城阿，半拥寒星蔽春院。
今年此夕长安中，拔剑起舞难为雄。汉家宫阙暖如雾，独有客子知凄风。
椒盘兽炭皆异物，梦魂不来万里空。
吾家江东倍惆怅，天下干戈日南向。鹤驭曾无缑岭游，虎头不见云台上。
且酌旨酒银筝前，汝曹富贵无愚贤。明朝曈曈报日出，我与公等俱壮年。
送李舒章游新都【26岁】
江南云雨飞青凫，李郎辞我游新都。吴天遥遥碧水尽，爱汝手执红珊瑚。
吾闻黄山四千仞，削成不与西华殊。三十六峰满蛇虎，藤萝窈窕腾鼪鼯。
云为舟兮凤为步，杳冥虚无莫回顾。沸泉丹砂绛拂天，黄帝容成昔相聚。
芙蓉灼灼流神霞，千年炼玉生毛羽。凤吹鸾辀今有无，星汉苍茫思一遇。
烟雾与君相往还，夕岚晓日扬朱颜。置身空蒙若魂梦，雷霆在下难追攀。
雨收半隐南康郡，月出若见匡庐山。此时哀乐不可问，叹我踯躅犹人间。
送杨扶羲入都授官【26岁】
杨郎窈窕青云客，射策归来声籍籍。思得百里称自効，秋天驱马长安陌。
赵北燕南多早寒，关塞飞霜堕苍碧。一朝尚书上除目，玉立春风拜交戟。
君今作吏无逡巡，生平岳岳多嶙峋。利器未逢天下事，手板每对寻常人。
丹墀青琐亦已近，慎勿叹息愁风尘。中原格斗难方作，东海布衣多不乐。
尔曹功名上云台，吾辈文章置高阁。晨钟初罢散朝归，车马殷填照城郭。
京洛故人倘相问，道予痛饮犹如昨。
寄怀吴来之大行【26岁】
忆昔初辞春明门，吴卿掩涕为一言：“汝归江海足浩荡，我拥冠佩徒婵媛。”
予云明时不易得，公等致身须努力。宫中圣人方宵衣，海内苍生亦孔亟。
况君沈敏多英风，前有文若后道冲。从容造膝断几事，剖别一扫云雾空。
别来万里江南树，五度寄书秋已暮。上言猛虎欲噬人，下言蝮蛇更当路。
两人念乱天下稀，汉家使者吴布衣。近来启事大不道，目中久矣忘天威。
公卿立身太草草，远引超然苦不早。乱臣贼子何暗无，吾曹百年共相保。
明秋曲【26岁】
楚江娟娟媚遥夕，玉雁金凫乱深碧。红鲤拨剌丹枫飞，翠带神娥江上宅。
素波不动雕云前，银河啼乌凉风天。双桨美人向明镜，空光袭鬓相鲜妍。
绮楼照夜屏风曲，霜华欲洗芙蓉绿。兰房白晓箫管停，罗帐辉辉弄寒玉。
幽梦沉吟欲待谁，天途辽阔星参差。须臾月落香罗薄，杂英满栏人不知。
雨中过李子园亭【26岁】
迩来交游何索莫，数月不登李生阁。三日雷雨秋暗天，咫尺疑有蛟龙作。
张油忽踏西郊道，溪田漠漠丹枫落。与尔一临池上楼，楼头云雾沧江流。
芙蓉已残尚哀媚，柳枝蒙茸黄欲浮。新诗满笥一入手，欲乘黄鹄凌九州。
风雨千寻不可渡，还来醉舞珊瑚钩。岂徒骚赋凌三楚，海内英雄亦相许。
特危往往长太息，夜半悲歌各私语。天下模楷有元礼，不畏强御称仲举。
此言太奇岂可信？至今跼蹐如鼯鼠。低昂百代无所屈，乡里小儿难共处。
不见君家故将军，飞扬跳荡何不群。一朝家居正失势，霸陵小尉若不闻。
何况见辱市门吏，我家向说成安君。男儿婵媛徒能文，何时奋策垂功勋？
岂能忽使枭鸾分，谁云富竟如浮云？
寄衣曲【26岁】
吴蚕素丝丝入茧，吴姬手中金错翦。
可怜夜半银釭微，起对明月缝征衣。停针添线不能语，手量心揣徒依稀。
飞霜万里阳关路，胡雁平沙杂征戍。巧将沉水透红绵，香到君边君莫误。
知君素爱芙蓉花，织成并蒂当胸斜。边庭年少多轻薄，酒酣莫使他人夸。
昨夜交河方合战，官家敕使如飞电。蜀锦万匹金麒麟，殷红照耀军中见。
归来绣带五文章，此衣不御无辉光。愿君还妾妾自藏，见之不觉泪沾裳。
华山刘錬师欲刻《道德经》于老君洞口，属予书一章并赠以诗    【26岁】
道人本住毛女峰，十年常对青芙蓉。胡为翻然历尘世，手携瓢笠辞苍龙？
岳阳阴崖洞壑古，琼笈琅函闭风雨。玄文欲勒五千言，海内书家亦无数。
东山首列韩蒲州，抚宁魏国诸公侯。（自注：道人尝称此数公。）朝贵姓名满襟袖，碑版共照华山秋。
玄元皇帝昔度关？金支翠盖云斑斑。岳莲窈窕秀千载，杳然紫气何时还?
君家茂陵尝好道，灵坛秘宇张云山。此事不资富贵力，脱屣万乘难追攀。
刘錬师，能好奇，口称关西全盛时。青柯高峰入云汉，遥望泾渭何平夷。
旧京宫阙遍烟雾，秦川如绣常若斯。八百年来王气歇，即今盗贼纷流离。
刘錬师，弗妄语，汝归结庐最深处。或骑虎豹随精灵，仙人掌中舞玉女。
他时礼岳寻草堂，饭我黄精与白苣。
十月   三首   【26岁】
一
十月惨淡云不开，回风卷叶凌江来,一鹰掣臂群鸿哀。
怪尔飞扬亦逞意，与客傞俄登古台。
二
长安豪华非吾土，城阙眈眈多猛虎，去冬寂寞江之浦。
今年上书复不报，鹙鸧哀吟风吹雨。
三
风高日出万里霜，锦衣壮士铁裲裆，长弓大箭开苍茫。
曹家兄弟亦不恶，呼鹰纵犬神扬扬。
赠河中韩别驾   （相国介弟也。）   【26岁】
韩侯磊落意态奇，少年走笔腾龙螭。王谢子弟不可见，袁杨门阀能相追。
大剑高冠走燕赵，十年上书徒绕绕。已曾通籍贤良征，颇觉风流卿相少。
勉强折腰州郡间，怀章执板低朱颜。自言五十昏宦毕，飘然高卧中条山。
君家门第联高阁，紫绶朱轮照城郭。骠骑常称第五名，安道犹夸家弟乐。
赋诗结客华筵前，秋深桑落盈金罍。有时独骑款段马，闲看黄河塞外来。
仲冬十二日湖上方暖，夜二鼓，呼小艇循两堤并南山环湖而归，抵岸则鸡三唱矣，同游者为彭燕又、张幼青诸君   【26岁】
吴天冬夜无风烟，寒湖千顷月可怜。群峰黯霭眉黛老，一泓睡醒明镜前。
山馆沈沈遥暗碧，呼艇乘流竟安适。袅窕空蒙恣所如，清光白露凭虚客。
四坐无言酒不辞，灯移岸转穿云石。已惊凫雁起寒洲，岂有鱼龙动深宅。
此时滟潋月正明，长庚舒芒云汉横。高林灯火南屏寺，戍楼鼓角钱塘城。
夜久天深静莫测，星辰历落随人行。花港柳堤皆寂寞，水远山长动魂魄。
鄂君湖上影融融，帝女湘中飞绰绰。二客酣歌如有神，烛龙已驾排银阁。
城乌吚喔栖寒枝，人生哀乐各有期。何年不见越溪女，携手西陵明月时。
甲戌除夕   【27岁】
男儿致身须棨戟，何事纵横弄文籍？十载常为徒步人，去年犹作长安客。
长安景物宜春风，御沟冰薄光瀜瀜。西苑蒲萄轻雾里，南宫杨柳晓烟中。
此夜银虬杂鼍鼓，酒酣星宿罗门户。千官已贺凤凰城，吾辈犹看鸜鹆舞。
炙牛点酪冰盘陈，是时颇忆江南春。比来高卧谷水上，寂寥岁月空嶙峋。
读书射猎徒为尔，何况饭牛还牧豕。惟应与客乘轻舟，单衫红袖春江水。
《属玉堂集》五言律诗47首（全）
扬州三首    【25岁】
一
今日江都道，垂杨剩几枝。雾因金兽结，风待玉人吹。
绣土香消夜，寒塘月起时。红楼应更醉，莫使昔年悲。
二
江南年少子，处处逐青娥。怕问雷塘事，终怜《水调》歌。
牙樯淮雨暗，玉管楚声多。夜半城头角，飘零怨紫罗。
三
秋风谁与唱？明月至今哀。已梦江南客，犹欢大业杯。
神仙归雾雨，环佩失楼台。自吊《芜城赋》，凄凉又几回。
游任城南池   （少陵赋诗地也）    【25岁】
自昔词人见，今来共黯然。驿亭官柳道，池馆暮云天。
吊古寻遣碣，征歌问《采莲》。何堪携鲁酒，浩荡晚秋前。
汶济杂诗 十首    【25岁】
一
齐鲁千秋路，关梁万里游。平畴骄雉兔，土室傍梧楸。
云出东封盛，河伤南徙愁。寂寥无壮士，霜雪满吴钩。
二
平野冥冥气，居人极望中。城分莒子国，殿似鲁王宫。
老鹤盘天碧，妖狐吹火红。维舟荒岸下，木落古祠空。
三
不兑多文学，荒茫何处村？黔黎轻黍稷，朱户畜鸡豚。
侠客惊鸣镝，焚香拥绣幡。问风频洒泪，东海尚游魂。
四
莽莽层沙见，川原无是非。犬骄风劲猎，乌骇日寒飞。
小市船朝集，孤城吏夜蹄。北来星使冷，应已授冬衣。
五
东秦凭览内，昔日甲兵间。避地人难见？雄图意可攀。
水封邹峄穴，云拥穆陵关。横海方传捷，三齐且破颜。
六
沙草随朝雾，长天覆几重。鲁云犹似马，汶水半名龙。
城郭风尘际，舟车日夜逢。渐深云景怯，未敢访登封。
七
涓涓流石路，离别在南池。地脊如天党，山根足雨师。
牛羊龙女宅，松柏禹王祠。为有朝宗道，川符贡不衰。
八
寂寞皆贤圣，遗风更渺茫。文章青史信，陵墓白云长。
稷下谈无敌，《龟山操》可伤。纷纷多我道，兴废在神乡。
九
千里浮舟竟，纠纠戍卒风。岂无输塞下，有计实关中。
恶少横盐去，谁何露刃攻。可怜皆奥壤，阡陌几时空？
十
圣德深垂俭，王供递不烦。忧虞都水使，意气小黄门。
盐铁标灵荐，弓刀媚至尊。贤豪徒扼腕，按剑与谁论？
抵都下久矣未得家书    【25岁】
别绪分秋去，于今月再弦。梦魂当雁侣，冰雪滞莺年。
京国云霄上，江城牛斗边。况闻多战斗，忍对晚风前。
长安月夕 二首    【25岁】
一
画角吹残夜，《金缕》唱薄寒。千门承玉椀，九陌照银鞍。
青女魂犹白，黄姑影自丹。应怜并州戍，昨日冻桑干。
二
灯火高燕市，云涂万里空。鸦惊宫树下，鱼冻玉沟中。
金鹤螭头影，铜人鸱尾风。沈沈瑶阙静，醉尉莫相逢。
有怀舒章用子美怀太白首句    【25岁】
不见李生久，荒哉梦日深。文章谁我党，泉石岂君心？
燕市狗屠酒，吴城凤女簪。回思游侠伴，何处用黄金?
癸酉除前一日   二首    【26岁】
一
亦识他乡意，同时几客愁？人情趋帝里，春态到幽州。
自失华年去，羞从侠少游。侧身天下事，寂寂厌无谋。
二
晏岁纷纷事，相思梦不全。陆机方入洛，乐毅更游燕。
念乱无俦侣，辞亲愧岁年。尚随日月后，强饮及春前。
赠陈定生   御史大夫中湛子也。    【26岁】
此客乘青翰，飘然若有神。家声党锢后，时誉结交新。
南国多君子，西台独老臣。两溪渔猎地，何用旁风尘。
九日南郊社集    【26岁】
斜日聚群彦，高原风更凉。凫鷖明水影，禾黍废台旁。
痛饮非长策，良辰真可伤。还将渔猎态，落拓九秋霜。
重九后一日集子建宅观菊    【26岁】
共此杂英暮，清晖照曲房。香魂摇楚殿，酒态据胡床。
橘柚金盘冷，蝤蛑铁甲张。何当良会散，明月映寒塘。
月夜独坐    【26岁】
缆衣随杳冥，云雾共清深。明月常相见，幽人愁至今。
梧桐摇暮景，蟋蟀断秋心。屡梦姮娥冷，天高何处寻?
喜宗远从匡庐归 二首    【26岁】
一
秋山迥相待，羡尔访庐君。振袖江湖小，凭栏吴楚分。
康王谷中水，天子障边云。无限幽栖志，斯人自不群。
二
闻说归宗寺，松杉出晋年。有花云自染，不雨瀑常穿。
彭蠡千帆转，浔阳九派悬。惠询风已渺，何处可谈玄？
晚秋郊外杂咏 八首    【26岁】
一
大野冥冥气，清秋散落晖。白云凉水曲，丹树静山扉。
飞雉三冬丽，晴鸿万里归。何堪分手处，月露夕霏微。
二
枫林摇落暮，明净封孤秋。已见月寒苦，惟馀山夜幽。
蛟龙蛰大野，桑柘翳荒丘。独立河梁晚，清波更不流。
三
远浦参差动，朱霞夹日轻。箨飞流水急，芦映落晖明。
城郭连秋壮，风烟入夜平。玉衣天外冷，把袖一心惊。
四
秋晴修里社，玉粒尽除芒。杂树绕鸟雀，荒祠走麝香。
寒纶渔事寡，片版吏归忙。征赋何年减？无繇假稻粱。
五
野水犹侵岸，寒溪绕暮云。蒹葭相对落，鹅鹳已成军。
海国北风晚，吴城薄雾分。不堪惆恨事，回首忆难群。
六
陇头云欲没，逐望各生愁。瑟瑟风霜至，荒荒天地收。
千山摇落照，寓木振高秋。独坐孤亭晚，昏鸦满废丘。
七
天高迥野旷，不复听吟虫。衰草居然白，寒花强自红。
霜明群雁影，叶冷一溪风。柟栢犹寥落，亭亭极望中。
八
把酒愁难定，非关秋易醒。幸无豺虎急，已觉蕙兰凋。
冷浦菰根黑，霜畦菜甲青。何妨为大隐，耕稼傍沧溟。
寒云    【26岁】
荒荒何所有，暮霭倚山横。断续吴城出，苍茫海树平。
日黄寒共影，雨白照还明。愁绝孤鸿夜，辛勤万里行。
长至    二首    【26岁】
一
寒鸦分曙色，城郭晓烟青。桧栢高霜气，兰芸发夜馨。
暖风花泛泛，长景酒冥冥。独忆蓬莱上，龙鸾贺紫廷。
二
佳晨难晏坐，日月近芳菲。风动星辰转，云长雁鹜飞。
春心凭玉管，朔气满金微。应有边庭乐，今朝射猎归。
湖南净慈寺    【26岁】
湖南幽绝处，林麓共苍然。鸟识松柟路，鼯飞钟磐前。
梵宫山月夜，水驿海云天。大道斜临北，悠悠更几年?
送徐司训官海州   二首    【26-27岁】
一
君去清淮道，诸生绛帐间。俗馀郯子国，天外郁洲山。
夜雾长鲸立，晴云野鹤还。尝闻三岛事，从此一追攀。
二
此夕离筵酒，孤亭骤雨残。怜君丞相后，犹作腐儒看。
蛑蛎春山没，蔷薇夜水寒。遥思射鱼处，沧海各漫漫。（自注：蛎山，蔷薇河，海州地名。）
立春二首    【27岁】
一
晚岁移芳景，梅花照眼红。飞云摇夜泽，杂雨度春风。
有国怀刘向，何人忌孔融？还应歌沔水，念乱与谁同？
二
清时方晏坐，岁月已遄征。南国易春草，东风入夜情。
五弦聊永日，一剑有生平。怪尔飞扬意，何堪事耦耕！
早春闺情 二首    【27岁】
一
暖气通珠箔，晴云掠晓妆。帐图黄蛱蝶，香惹紫鸳鸯。
芳草愁中发，春晖梦里长。何因花影动，偏照郁金堂。
二
晓睡怜黄麝，高楼动玉珂。金阶红叶展，珠幌碧云过。
镜入伤春近，花当梦雨多。自矜方盛日，常傍艳阳歌。
雨夜示暗公    【27岁】
又当风雨夕，终岁此淹留。莫忆十年事，将成永夜愁。
忧谗《鹦鹉赋》，解困鹔鹴裘。已见无奇策，犹思万户侯。
除前一日 二首    【28岁】
一
寒城云影薄，脉脉度今朝。柏叶翠无敌，莺声澁未娇。
凤箫红袖笼，羯鼓碧灯摇。颇念芳年事，春风道路遥。
二
岁序何迁次，清风官柳斜。纵横裁丽锦，偃蹇折寒花。
灯火通千堞，云霞出万家。莫愁行乐地，江左正繁华。
《属玉堂集》绝句60首（全）
朝来曲 二首
一
晓日垂杨里，云鬟锁绛纱。自怜颜色好，不帯碧桃花。
二
绣户花明曙，香衾抱夜愁。带霜鸣玉佩，夫壻富平侯。
夜意
忘却博山炉，残灯动幽梦。起探绣罗裳，香气温青凤。
采莲女
明知女伴情，欲问谁能说。对采芙蓉花，相看各愁绝。
古意
一

《属玉堂集》古乐府选
战城南 【25-26岁】
战城南，死深谷，乌鸢随我军，狐狸相号逐。朝来跃马鸣雕弓，一何豪！暮为腐肉。腐肉安可为？白雪皑皑，黄沙离离，风吹草偃胡天衰。魂欲归汉，山川间之。县官祭国殇，明年青草生，头颅安可知？汉兵绝漠，诛胡虏名王，汉士马，颇相当。将军赐弓剑，出入明光。没时起冢像祁连山，安得送我白骨置汝旁？
巫山高 【25-26岁】
巫山高，不知高；湘水深，不知深。上有神女寄清音，萦思托梦情日深。狖啼雨冥风冠林，洄洄潏潏雨淫淫。但得君王无他心。我欲就之，中心孔悲；我欲归来，路远多思。南到苍梧列翠旗，神态恍忽将安居？精魂徘徊不可治，芙蓉粉以华。气理娟妙带女萝，沅湘无梁谓之何？
芳树 【25-26岁】
芳树何时，植君之庭。星月蔽亏，枝叶冥冥。花落兰池中，鸳鸯唼咀之。心怀目成美人子，谗言孔多，怆然无涯。妒人谓君杀此鸟，砍此树。欲言不得言，结交何由固。但常去去南山阳，勿复为馨香。 
远如期 【25-26岁】
远如期，乃在日月所出没。葱岭若丘，扶桑如发。望天子威灵，咸佩印绶齎賮贡，上谒天子居，神明台，天之端，所受明珠，文甲通犀。琉璃琅玕纷佳哉。布大懽设殿陛间，纵四夷之客来观。巴渝都庐，砀极漫衍珊珊。上招七十二君，捧觞为皇帝寿。永无涯，天地后。
石流 【25-26岁】
石流，下有玉，一何寒。左生丹砂凉可餐，右有香草蕙与兰。水流风吹，泠泠者沙。但燕坐，云来斯，何用为家。兰何扬心凉香雨，持以献明主。
陇西行        【25-26岁】
陇坂何所有？黄草秋已枯。吹沙拂人衣，盘石长且纡。
林木蔽浮云，寒兽遍号呼。熊罴倚百树，下视吟崎岖。
结交四五人，意气相欢娱。左手倚长剑，右手弯雕弧。
俯身试一舍，所获盈路衢。归来呼大妇，置酒出中厨。
命妇遍拜客，皆言颜色殊。少年易成醉，击鼓歌乌乌。
一朝备材官，期门给驰驱。五五自成行，长安多博徒。
酒家有妖女，娇好凤凰雏。捧觞为客寿，冉冉筵前趋。
百万为君尽，一时良所无。今日乐相乐，明年西击胡。
豫章行        【25-26岁】
矫矫涧中树，参差阴峰前。偃蹇屈翠葢，枝叶相骈联。
杳冥际云气，离鸾栖其巅。雷雨走中柯，精灵何婵娟！
落集秋风下，泠泠流碧泉。试问此根株？乃是云官年。
日月所辉丽，中理怀文坚。匠石过其下，叹息而迁延。
斧斤虽在手，锯墨不敢专。圣王洪俭德，茅茨以为贤。
苟非时所急，栋梁犹弃捐。咄嗟吹长风，永矣全其天!
白头吟        【25-26岁】
南山青桐柯，裁为绿绮琴。皎皎五素丝，昔日是君心。
昔日弦上曲，君心妾知之。今来弦已断，妾心君不知。
两人为一心，白头安可期？一人怀两意，年少亦可危。
凤鸣何啾啾，爱憎不须愁。堂前双栖燕，去来春复秋。
桃子井上结，芙蓉水中生。男儿轻决绝，何用易为情。
淮南王        【25-26岁】
淮南王，心好奇，高台锦帐延神师。
灵文鸿宝同龙螭，变化山岳恣所为。
埋黄金，饮玉丹，登山把袖骖青鸾。
八公云辇相盘桓，傲倪仙伯升上天。
下视尘世心悄然！心悄然，神哉沛。
鸡鸣天边，犬吠云外。
长安真人夜受玺，愿将玉鼎献天子。
相逢行        【25-26岁】
相逢霸陵下，路长知马良。何来一男子?悍疾目有光。
家居鄠社间，挟我登其堂。门前双柳树，内廏两鹔鹴。
户下悬长剑，羽箭插两行。下交钱百万，盎中无馀粮。
出门皆兄弟，千里如故乡。有时一归来，举坐自辉煌。
自从入公府，独置千金装。豪杰悉会饮，诸公尽行觞。
酒酣为楚舞，开我东西厢。广筵复罗坐，沽酒烹肥羊。
上客朝大夫，中客羽林郎。下客不为官，应募征西羌。
主人且安坐，众宾恣乐方。
艳歌行   二首        【25-26岁】
迢迢天上星，浮云翳清浅。荡子万里行，日月自黾勉。
井上桃已稀，门前桑欲翦。念子衣裳单，殷勤事丝茧。
日暮步衡薄，愁来不敢遣。我有尺素书，随风任舒卷。
随风置君旁，令君生辉光。
南山一何高，松柏自言长。翩翩前春燕，行蛰在何方?
一朝公输过，枝叶各摧伤。载入秦氏楼，为君玳瑁梁。
覆之鸳鸯瓦，拂以郁金香。春风艳金碧，紫燕巢其旁。
生平念华屋，眄子好辉光。昔为南山树，燕燕自翱翔。
今来适贵盛，自栖君子堂。结交何须故？别后莫相忘。
蜨蝶行        【25-26岁】
蜨蝶飞翻，来游上林。自言三月间，白草丛深。
幸得乘时而嬉游，忽然老燕相接逐，窜荆棘中，欲逐不得逐。
回视燕燕挟其子，登君堂，巢君梁。
巢君梁，可奈何？托君若金石，草间欲有言，谓之何?
前缓声歌        【25-26岁】
北逝之燕，必有南流之鸿，人生代谢，何以为雄？
但用快心，日寒风高，射猎南山中。意气在人，弗能言功。
因复思谷中之水，必有海上之山。金房玉阙，有人挟我游其间。
何用豪心悄然不欲还？且归故乡，置酒高会，万载相追攀。
怨诗行        【25-26岁】
神明百尺台，谁家青云端？世俗永相望，美人自吟叹。（一解。）
手持碧玉钩，心望冰茧丝。焉得在怀袖?因风绍结之。（二解。）
南方有兰草，慕君文绮芳，道远不能至，三载无馨香。（三解。）
相慕路益遥，天涂捍云雨。求贤四海间，蹙蹙窘跬步。（四解。）
窈窕云中子，颜色何修明？嗟哉天人路，谁能通恩情！（五解。）
恩情亦诚难，彼美犹乖离。何况本旷异，望君成相思。（六解。）
不敢怨君薄，怨君知我贤。爱而不可见，泪下如流泉。（七解。）
怨歌行        【25-26岁】
精晖何晻晻，下有浮云流。微生托幽昧，敢与日月谋。
爱深疑则大，负信多见尤。申生恃骨肉，一朝化仇雠。
屈平矜龙任，去国如蜉蝣。巧言易为功，亲爱何足忧?
裁决适君意，离愤动君心。君心不可动，徒令言者深。
悲哉择所处，此事伤古今!
折杨柳行        【25-26岁】
豫樟生南山，枝叶何扶苏？中柯拂云日，下荫万亩馀。物大众所干，安得常自如。（一解。）
狐狸宫其下，蝼蚁穴其旁。鸱枭鸣其巅，风雨摇苍茫。一朝谢颜色，永为智者伤。（二解。）
万物有波荡，为隙乃一端。群累日已积，贤人良独难。德薄而谋大，戚戚无所欢。（三解。）
周公称下士，济济皆彦伦。孟尝亦好客，狗盗为上宾。侯王有同贵，圣道慎所亲。（四解。）
吁嗟篇        【25-26岁】
吁嗟红珊瑚，所生大海中。龙女不敢动，照耀鲛人宫。
颇矜此珍异，枝枝自相同。虽然浩荡姿，愿为世所隆。
玑珠与文贝，各自媚王公。网罟日夜施，皆言沧海空。
千年人不问，谁见光融融？仙人过海上，岌岌芙蓉冠。
手亦执此树，飘摇青云端。本是同根株，焉能托羽翰？
愿作桃与李，春风任摧残。摧残岂不痛？盛时世所欢。
桂之树行        【25-26岁】
桂之树，桂之树，淮南之山不足荣。乃在衡湘之间，其山峥嵘。下栖金鹅之熠燿，上凝甘露之晶英。香气流云霞，杳然飘玉京。桂之树，仙女乘玄鸾而来，手持兰茧之囊。紫者实，绿者膏，自言食之有辉光，换易肌骨常翱翔。往来大海中，左接游女宓妃，右引羡门伯阳。颜色一何姣好，要绍翠羽明珰。
当欲游南山行        【25-26岁】
南山高无极，乃在西京前。中有仙人居，下见市与廛。
灵芝与杂草，各自称其妍。白鹿驾云车，游戏餐神烟。
扰扰日车马，悠悠度渭川。弱水三万里，穆王时往还。
在近何必即，在远何必偏。达者有大隐，小人好深坚。
当墙欲高行        【25-26岁】
乌集之好多和鸣，人欲结交依虚声。和光混俗，乃有大名。墙高宇峻，世人听惊。
圣哲之忧，大义未明。瞶暗不见日月，飞虫薨薨。愿欲为墙以千仞，外有羌胡之纵横。
持以告明主，万古常坚贞。
当事君行        【25-26岁】
欲为忠臣，安辨是与非。但奉君喜怒，一往不相违。
家置鄠杜，万顷甲第巍巍。自言
半菽尝苦饥，门无宾客，饰无珠玑。
一入奉明主，至死不言归。
不见鄙人好声名，触文抵网，曷能奋飞！
今日事君乐相乐，慎勿怨怒人刺讥。
长歌行    三首        【25-26岁】
绮绮庭中树，春至发华滋。迟我羲和驾，念子好容姿。
秋风不能待，仍随众草衰。托身时运中，一往各成悲。
亮怀千秋志，盛名我所师。
仙人餐沆瀣，肌体何馨香。手持五岳行，下袭素霓裳。
携手同一游，尘世三千霜。弱龄好辞翰，宛转不能忘。
时诵鸿宝书，谐戏群真乡。忘言违至道，罚我守东厢。
白云横仲秋，昭昭明月心。清光袭素衣，徘徊露已深。
明灯鉴遥夜，宿鸟惊前林。所思日万里，临风为哀吟。
河梁一间之，在远不能寻。摘我琼瑶佩，绕以双南金。
常恐馨香歇，无时寄清音。畴昔一长叹，使我悲至今。
门有车马客行        【25-26岁】
上客从何来？自言归西方。初随博望候，展转居胡羌。
月氏与大夏，其人皆渺茫。手持蒲萄树，口言宛马良。
天子召上殿，往往拜为郎。男儿重尊贵，岂能还故乡？
今年穷河源，应募辞明光。持节葱岭西，采玉昆山旁。
星宿灿若木，青鸟东南翔。归见甘泉宫，日日祠神房。
亲至弱水上，不载瑶池觞。何时下诸国？车驾驰西荒。
诸侯朝层城，振旅还未央。
薤露 （举魏武体，感时，《蒿里》同。）        【25-26岁】
嘉平以累叶，君子无雄图。视肉而安寝，忽忽荣其躯。
不学竟无术，何以济驰驱？一朝艰天步，失色为枝梧。
其窘如泥行，顺覆尝载涂。因缘生事变，纷然付割屠。
岂云汉网密，快人良所无。徘徊西市间，闻有悲秋荼。
蒿里行        【25-26岁】
幽燕患■■，征兵周四方。懦帅不御众，散溃以流亡。
天灾降秦晋，相煽而猖狂。反者如猬毛，凭险为阻藏。
汉将捕不道，亦闻尝杀良。转战万馀里，至今防荆梁。
中原故城郭，荆棘参天长。悲哉此赤子，望望累沾裳。
白马篇 （代陈思王本意。）         【25-26岁】
白马若流光，矫矫云中翔。金羁连锦鞯，仰首鸣苍茫。
谁家白皙子，英气惊四方。手执珊瑚鞭，指顾无胡羌。
所从神与武，威霆扫大荒。西驰玉门远，北历玄塞长。
濊貊贡良弓，羽箭插两行。霍若流星没，便儇不可当。
归来伐大鼓，丝竹何飘扬。妙妓出后帐，健儿击鞠场。
凯歌奏雅曲，金石纷辉煌。即今数十载，奋忽多冰霜。
壮士心尚在，默默无才良。右瞻岷峨气，左望吴会乡。
踯躅不能至，泪下沾衣裳。昔时千里驹，哀鸣良可伤。
美女篇         【25-26岁】
美女丽朝日，采兰春水前。独茎秀清露，落英散馀妍。
俯身出玉指，欲折还迁延。红罗绣翡翠，紫燕何翾翾。
自称百馀万，宝玉黄金钿。双鬟绿无尽，光泽摇清川。
欲往而更来，渺若吹云烟。观者不能知，无故起悲怜。
我识此姝子，家在洛城边。云绮障文阁，四角垂红莲。
端居怨侪俗，独立伫高贤。眷言触韶令，中情难弃捐。
遥思荡何极，行行越陌歼。芬芳谁见采？怀意不敢宣。
徘徊弄辉光，自顾方盛年。
都篇         【25-26岁】
名都宛与洛，游戏乘春阳。广道夹奇柳，飞甍带长杨。
宛马从西来，袨服以翱翔。缓辔十步间，满衢自生光。
十里斗纱縠，转侧有遣香。谁家横甲第？彷佛孙与梁。
高楼三十六，一一金凤凰。冈阜自秀复，池沼何汤汤。
山禽舆水鸟，栖孕鸣相将。沈香为飞尘，郁郁闻笙簧。
佳人轻若云，随风为乐方。寄言少年子，为欢殊未央。
官拜执金吾，有女专椒房。不学穷经士，白首尚书郎。
白紵舞歌    三首         【25-26岁】
幽房闲夜乐未央，手拂长袖神扬扬。齐欢等色当筵张，如云若月随风翔。
从心迁化态难忘，欲前更却复低昂。在山峨峨水汤汤，何以畅之永和康。
琴筝箫管瑟笙簧，敛容舒眄遗清光。托情要妙置君旁，含娇流媚感中肠。
如言不语整罗裳，飞烟拉{扌沓}香满堂。回身恍惚进瑶觞，千秋极意娱君王。
美人遥夜来迟迟，轻罗华烛烟流离。操弦拂袖展光仪，微云却月山作眉。
含情宛转不自持，浮腾摩跌纷而驰。超光逐景忽若遗，纵心一往无还期。
杂沓浮衍神不知，逝将飞去春风吹。远游文履谁揽持，精魂遥遥心念之。
沈吟一曲星河移，奉以明月扬容姿。馀欢极媚君所私，谁能窈窕令人悲。
飘摇河汉雕云明，素巾红袖织罗轻。下有垂带风中行，侧身赴影忽若迎。
诘屈宛转纷哉情，繁思杂怨流新声。托君顾眄驰目成，春风徘徊花落英。
流光逸艳心所倾，盛年荡志欢纵横。